REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/109-17

8. jun 2017. godine

B e o g r a d

ZAPISNIK

SA 25. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 8. JUNA 2017. GODINE

Sednica je počela u 12,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Katarina Rakić (napustila sednicu u toku razmatranja prve tačke dnevnog reda), Dušica Stojković, Branka Stamenković, Goran Ćirić (napustio sednicu u toku razmatranja prve tačke dnevnog reda), Branimir Jovanović, Momo Čolaković, Petar Petrović i Nenad Konstantinović.

Sednici su prisustvovali i zamenici članova Odbora: Vesna Rakonjac, zamenik Veroljuba Matića, Jelena Mijatović, zamenik Aleksandre Đurović (pristupila u toku razmatranja prve tačke dnevnog reda), Stefana Miladinović, zamenik Đorđa Milićevića i Aleksandra Jerkov, zamenik Gorana Ćirića.

Sednici je prisustvovao i narodni poslanik Vladimir Orlić (pristupio u toku razmatranja prve tačke dnevnog reda).

Sednici nisu prisustvovali članovi Odbora: Veroljub Matić, Aleksandra Đurović, Đorđe Milićević, Vojislav Šešelj, Nemanja Šarović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, zbog potrebe da Odbor što pre razmotri zahtev iz predloženog dnevnog reda.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje zahteva Maje Gojković, narodnog poslanika, za davanje mišljenja za vršenje druge javne funkcije (21 Broj: 02-1666/17 od 05. juna 2017. godine);
2. Usmeravanje sredstava iz Fonda solidarnosti Narodne skupštine.

**Prva tačka dnevnog reda**: Razmatranje zahteva Maje Gojković, narodnog poslanika, za davanje mišljenja za vršenje druge javne funkcije (21 Broj: 02-1666/17 od 05. juna 2017. godine)

Predsednik Odbora je obavestio članove i zamenike članova Odbora, da je narodni poslanik i predsednik Narodne skupštine, Maja Gojković, u skladu sa članom 28. stav 4. Zakona o Agenciji za borbu protiv korupcije, podnela zahtev za davanje pozitivnog mišljenja da uz vršenje navedene funkcije obavlja i funkciju predsednika Upravnog odbora Agencije za zaštitu od jonizujućih zračenja i nuklearnu sigurnost Srbije. Podsetio je da saglasno navedenom zakonu i Poslovniku Narodne skupštine, Odbor daje mišljenja narodnim poslanicima i licima koje bira Narodna skupština, za vršenje druge javne funkcije, odnosno obavljanje drugog posla ili delatnosti. Mišljenje je prethodni, formalni uslov da bi Agencija razmatrala zahtev funkcionera i odlučila o davanju saglasnosti u svakom konkretnom slučaju.

U diskusiji su učestvovali: Branka Stamenković, Goran Ćirić, Aleksandra Jerkov, dr Aleksandar Martinović, Nenad Konstantinović, Petar Petrović, Vesna Rakonjac, Stefana Miladinović i Vladimir Orlić.

Branka Stamenković je iznela stav da kumulacija funkcija treba da bude izuzetak od pravila koji je propisao Zakon o Agenciji za borbu protiv korupcije, a ne praksa u radu Odbora. Pozvala je da se prekine sa ovakvom praksom i da Odbor glasa protiv davanja pozitivnog mišljenja. Takođe, istakla je da je imenovanje podnosioca zahteva na navedenu funkciju suprotno članu 16. stav 1. Zakona o javnim agenicijama i istovremeno postavila pitanje njene stručnosti za navedenu funkciju, imajući u vidu nadležnosti Agencije za zaštitu od jonizujućih zračenja i nuklearnu sigurnost Srbije.

Goran Ćirić, Aleksandra Jerkov i Nenad Konstantinović su takođe postavili pitanje stručnosti podnosioca zahteva za vršenje druge funkcije, imajući u vidu nadležnosti Agencije, kao i značaj i obimnost posla koji već obavlja kao predsednik Narodne skupštine. Nenad Konstantinović je posebno istakao da je izbor na navedenu funkciju podnosioca zahteva u sukobu interesa sa funkcijom koju već vrši i pozvao prisutne da glasaju protiv davanja pozitivnog mišljenja.

Predsednik Odbora je pojasnio da je navedeni zahtev uvršten u dnevni red sednice kao i svaki drugi zahtev te vrste koji se uputi Odboru, i da bi drugačija praksa Odbora predstavljala kršenje Zakona o Agenciji za borbu protiv korupcije. Istakao je da podnosilac zahteva ispunjava sve zakonom propisane uslove za vršenje druge funkcije, imajući u vidu da su za navedenu funkciju prevashodno potrebne upravljačke sposobnosti a ne do tančina poznavanje oblasti nuklearne fizike ili opasnosti od jonizujućih zračenja. Podsetio je da je sličnih primera imenovanja na funkcije bilo i ranije.

Petar Petrović i Vesna Rakonjac su podsetili da Odbor ne treba da raspravlja o tome da li neko ima kvalifikacije za obavljanje neke funkcije ili ne, već da prema Zakonu o Agenciji za borbu protiv korupcije raspravi da li postoje zakonske smetnje ili ne za vršenje druge funkcije.

Vesna Rakonjac i Stefana Miladinović su između ostalog istakle da će s obzirom na utvrđene nadležnosti Agencije (upravljanje, kontrola rada i donošenje podzakonskih akata) podnosilac zahteva vršeći navedenu funkciju doprineti radu Agenciju, imajući u vidu njene pravničke sposobnosti. Branka Stamenković je bila protiv iznetog, smatrajući da nije od presudnog značaja da u sastavu Odbora Agencije bude pravnik.

Vladimir Orlić, narodni poslanik koji nije član Odbora, a kome su u skladu sa članom 75. st. 1. i 7. Poslovnika Narodne skupštine, vreme ustupili članovi Odbora Aleksandar Marković i Dušica Stojković, je naveo da su za obavljanje funkcije predsednika Upravnog odbora potrebne upravljačke sposobnosti, koje podnosilac zahteva poseduje. Pozvao je prisutne da glasaju za davanje pozitivnog mišljenja.

Na predlog predsednika, Odbor je većinom glasova dao pozitivno mišljenje da Maja Gojković, narodni poslanik i predsednik Narodne skupštine, može da vrši i funkciju predsednika Upravnog odbora Agencije za zaštitu od jonizujućih zračenja i nuklearnu sigurnost Srbije.

**Druga tačka dnevnog reda**: Usmeravanje sredstava iz Fonda solidarnosti Narodne skupštine

Predsednik Odbora je informisao članove i zamenike članova Odbora da prema izveštaju Odeljenja za budžetske, finansijsko-računovodstvene i poslove javnih nabavki, na dan 6. jun 2017. godine raspoloživi iznos u Fondu solidarnosti Narodne skupštine iznosi 290.265,50 dinara. S tim u vezi, predložio je da se jedna polovina navedenog iznosa usmeri u Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji, a druga polovina navedenog iznosa kao pomoć narodnim kuhinjama na Kosovu i Metohiji.

Diskusije nije bilo.

Na predlog predsednika, Odbor je većinom glasova doneo odluku da se iznos od 145.132,75 dinara, uplati u korist Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji, a iznos od 145.132,75 dinara, u korist „Eparhija raško-prizrenska“, Manastir Gračanica, 38205 Gračanica, sa naznakom: „Pomoć za Narodne kuhinje“.

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović